LIETUVOS RESPUBLIKOS SVEIKATOS APSAUGOS MINISTRO

Į S A K Y M A S

DĖL LIETUVOS RESPUBLIKOS SVEIKATOS APSAUGOS MINISTRO 2011 M. GRUODŽIO 1 D. ĮSAKYMO Nr. V-1019 „DĖL LIETUVOS NACIONALINĖS SVEIKATOS SISTEMOS VIEŠŲJŲ ĮSTAIGŲ VEIKLOS FINANSINIŲ REZULTATŲ VERTINIMO KIEKYBINIŲ IR KOKYBINIŲ RODIKLIŲ IR VADOVAUJANČIŲ DARBUOTOJŲ MĖNESINĖS ALGOS KINTAMOSIOS DALIES NUSTATYMO TVARKOS APRAŠO PATVIRTINIMO“ PAKEITIMO

2012 m. balandžio 5 d. Nr. V-287

Vilnius

P a k e i č i u Lietuvos nacionalinės sveikatos sistemos viešųjų įstaigų veiklos finansinių rezultatų vertinimo kiekybinių ir kokybinių rodiklių ir vadovaujančių darbuotojų mėnesinės algos kintamosios dalies nustatymo tvarkos aprašą, patvirtintą Lietuvos Respublikos sveikatos apsaugos ministro 2011 m. gruodžio 1 d. įsakymu Nr. V-1019 „Dėl Lietuvos nacionalinės sveikatos sistemos viešųjų įstaigų veiklos finansinių rezultatų vertinimo kiekybinių ir kokybinių rodiklių ir vadovaujančių darbuotojų mėnesinės algos kintamosios dalies nustatymo tvarkos aprašo patvirtinimo“ (Žin., 2011, Nr. 149-7010; 2012, Nr. 1-5):

1. Išdėstau 9 punktą taip:

„9. Viešųjų įstaigų vadovai įstaigos steigėjams (dalininkams) teikia einamųjų metų įstaigos veiklos užduočių projektą ne vėliau kaip iki einamųjų metų balandžio 1 dienos. Šį projektą ne vėliau kaip iki einamųjų metų gegužės 1 dienos tvirtina įstaigos steigėjai (dalininkai).“

2. Išdėstau 21 punktą taip:

„21. Už laikotarpį nuo 2012 m. sausio 1 d. iki 2013 m. balandžio 30 d. viešųjų įstaigų vadovaujantiems darbuotojams gali būti nustatyta ne didesnė nei 40 procentų mėnesinės algos kintamoji dalis, jei praėjusių metų įstaigos veiklos finansiniai rezultatai yra teigiami, išskyrus 6 punkte nurodytą atvejį.“

